कल तक खत्म हो सकती है एनएमडीसी की हड़ताल
नगरनार में बन रहे एनएमडीसी इस्पात संयंत्र के प्रभावितों की हड़ताल का अब तक कोई सकारात्मक हल नहीं निकल सका है। प्रभावितों के साथ ही एनएमडीसी वर्कर्स फेडरेशन की एनएमडीसी प्रबंधन और जिला प्रशासन समेत राज्य सरकार से भी अलग-अलग बातचीत हो चुकी है।
इसके बाद यह तय माना जा रहा है कि कारखाना शुरु होने के पहले अब किसी भी प्रभावित को नौकरी देना संभव नहीं है। हालांकि फेडरेशन के महासचिव एसक्यू जामा ने कलेक्टर को अलग से एक पत्र लिखकर दिसंबर 2017 से पहले प्रभावितों को नौकरी देने की मांग की है। इसके लिए आवश्यक पुलिस वेरिफिकेशन ओर मेडिकल की औपचारिकता पूरी किए जाने की बात भी कही है। इन्हीं मांगों के संबंध में मंगलवार को लैखन बघेल, जितेंद्रनाथ मैथ्यू, लक्ष्मण सेठिया, धरमसिंह, भगत, सुपंथ दास, बॉबी, कमलोचन बघेल आदि कलेक्टोरेट पहुंचे थे।
सभी प्रभावितों को नौकरी देने और स्टील प्लांट का निजीकरण के विरोध में शुरु की गई हड़ताल के बाद 19 फरवरी को कलेक्टोरेट के सभा कक्ष में जिला प्रशासन और एनएमडीसी अफसरों के साथ हुई बैठक में यह साफ कर दिया गया था कि कारखाना शुरु होने के बाद ही प्रभावितों को नौकरी दी जा सकेगी। प्रबंधन ने तत्कालीन कलेक्टर अंकित आनंद की उस बात को भी मानने से इंकार कर दिया था। जिसमें मार्च 2017 तक नौकरी की प्रक्रिया पूरी करने की बात कही गई थी।
नौकरी से पहले प्रशिक्षण देना बेहद जरूरी है
स्टील प्लांट के प्रभावितों के पास फिलहाल कोई तकनीकी डिग्री नहीं है, जिसके चलते यदि उन्हें नौकरी मिली भी तो नीचे के पदों पर ही रह जाएंगे। इसलिए इनके प्रशिक्षण की व्यवस्था की जाएगी। इसके लिए एनएमडीसी प्रबंधन से चर्चा की जा रही है। जल्दी ही अलग-अलग बैचों में प्रशिक्षण शुरु कर दिया जाएगा। अमित कटारिया, कलेक्टर बस्तर
प्रभावितों ने कलेक्टर से मिलकर सकारात्मक हल निकालने को कहा।
hin_Deva hin_Deva hin_Deva hin_Deva hin_Deva hin_Deva hin_Deva